ทหารไทยขึ้นดอกเบี้ยเงินฝาก-กู้
ทหารไทย ปรับดอกเบี้ยเงินฝากเพิ่ม 0.13% - 0.55% เงินกู้ทุกประเภทปรับเพิ่ม 0.25%
10 มี.ค. 2554

ทหารไทย ปรับดอกเบี้ยเงินฝากเพิ่ม 0.13% - 0.55% เงินกู้ทุกประเภทปรับเพิ่ม 0.25% 
ธนาคารทหารไทยได้มีการปรับขึ้นอัตราดอกเบี้ยเพื่อให้สอดคล้องกับนโนบายทางการเงินของทางการในการดูแลปัญหาเงินเฟ้อ และอัตราดอกเบี้ยแท้จริงไม่ให้ติดลบ โดยอัตราดอกเบี้ยเงินฝากปรับเพิ่ม 0.13% - 0.55% และเงินกู้ทุกประเภทปรับเพิ่ม 0.25%
โดยเงินฝากออมทรัพย์สำหรับลูกค้าทั่วไป และลูกค้าองค์กร/ สถาบัน เพิ่มขึ้น จาก 0.62% ต่อปี เป็น 0.75% เงินฝากประจำทั่วไปประเภท 3, 6, 12 เดือน ปรับเพิ่ม 0.25% โดย ประเภท 3 เดือน จาก 1.25% เป็น 1.50%, ประเภท 6 เดือน จาก 1.50% เป็น 1.75% และประเภท 12 เดือน จาก 1.75% เป็น 2.00% สำหรับเงินฝากประจำประเภท 24 เดือน ปรับเพิ่ม 0.40% จาก 2.50% เป็น 2.90% เงินฝากประจำประเภท 36 เดือน ปรับเพิ่ม 0.55% จาก 2.75% เป็น 3.30% และเงินฝากประจำ TMB ดอกเบี้ยด่วน 3 เดือน ปรับเพิ่ม 0.20% จาก 1.80% เป็น 2.00%
ขณะที่อัตราดอกเบี้ยลูกค้ารายใหญ่ชั้นดี ประเภทเงินกู้มีระยะเวลา (MLR) เพิ่มจาก 6.75% เป็น 7%, อัตราดอกเบี้ยลูกค้ารายใหญ่ชั้นดี ประเภทเงินเบิกเกินบัญชี (MOR) ปรับเพิ่ม จาก 7% เป็น 7.25% อัตราดอกเบี้ยลูกค้ารายย่อยชั้นดี (MRR) ปรับเพิ่มจาก 7.375% เป็น 7.625% และ อัตราดอกเบี้ยขั้นต่ำสำหรับสินเชื่อบุคคล (CPR) คงเดิม ที่ 18% มีผลตั้งแต่วันที่ 11 มี.ค. เป็นต้นไป